༦༧༧༽༄། ། རྣལ་འབྱོར་བཞིའི་ཞལ་གདམས་ཆེན་མོ། ། བླ་མ་དམ་པ་རྣམས་ལ་ཕྱག་འཚལ་ལོ། ། སྤྱིར་རང་གཞན་འཁོར་བའི་རྒྱ་མཚོ་ལས་སྒྲོལ་ཞིང་བླ་ན་མེད་པའི་བྱང་ཆུབ་ཐོབ་པར་འདོད་པའི་རྟེན་གྱི་གང་ཟག་གིས། ཆོས་ལ་རིས་སུ་མི་བཅད་ཅིང་། བཟང་ངན་དུ་མི་བལྟ་སྟེ། ཡང་དག་པར་རྫོགས་པའི་སངས་རྒྱས་ཀྱིས་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་དུ་གསུང་པ་ཐམས་ཅད་ཀྱང་། ཀུན་རྫོབ་ཏུ་སེམས་ཅན་གྱི་ཁམས་དང་བག་ལ་ཉལ་དང་བསམ་པ་ཐ་དད་པ་ལ་དགོངས་ནས་གསུངས་པས། འདི་བདེན་འདི་མི་བདེན་མེད། འདི་ཆོས་ཡིན་འདི་ཆོས་མིན་དུ་སྤྱད་ན། ཐར་པ་དང་ཐམས་ཅད་མཁྱེན་པའི་ལམ་སངས་རྒྱས་ཀྱི་གསུང་རབ་ཡིན་པས། ལམ་འཕྲང་བཤིག་པ་དང་འདྲ་སྟེ། དེ་སྐད་དུའང་། ཆོས་ལ་སྡང་བ་དེ་ལ་ཐར་པ་ག་ལ་ཡོད། ། ཅེས་པ་དང་། ནད་པ་དང་ནི་ནད་པ་ལ། ། སྨན་པས་རྫས་བྱིན་ཇི་ལྟ་བར། ། དེ་བཞིན་སངས་རྒྱས་སེམས་ཅན་ལ། ། སེམས་ཙམ་དུ་ཡང་བཤད་པ་ཡིན། ། ཞེས་པ་དང་། ཆོས་ཐམས་ཅད་ཀྱི་བརྗོད་བྱ་མཐར་ཐུག་སྙིང་རྗེ་དང་སྟོང་པ་ཉིད་ཡིན་ནོ། ། དེ་མ་གསུངས་པའི་སྡེ་སྣོད་གང་ཡང་མེད་པས། ལྷ་ཡི་ཐེག་དང་ཚངས་པའི་ཐེག། དེ་བཞིན་དུ་ནི་རང་རྒྱལ་གྱི། ། ཐེག་པ་སྣ་ཚོགས་ངས་བཤད་པ། ། བྱིས་པ་རྣམས་ནི་ཡོངས་དྲང་ཕྱིར། ། ཐེག་པ་རྣམས་ལ་ཐུག་པ་མེད། ། དེ་བས་ཐེག་པ་གཅིག་ཏུ་བསྟན། ། ཅེས་གསུང་པས། ། ཟབ་མོའི་དོན་ལ་མ་མོས་པ་དང་། ཐེག་པ་ཆེན་པོ་སྤོང་བ་དང་། ། དམ་ཆོས་འདྲར་སྣང་སྟོན་པར་འགྲོ། ། ཆོས་ལ་རིས་དང་ཕྱོགས་སུ་མི་བཅད། འོ་ན་རང་གིས་ཉམས་སུ་བླང་རྒྱུའི་ཆོས་དེ་གང་ཡིན་ཞེ་ན། སྡིག་པ་ཅི་ཡང་མི་བྱ་ཞིང་། ། དགེ་བ་ཕུན་སུམ་ཚོགས་པར་སྤྱད། ། རང་གི་སེམས་ནི་ཡོངས་སུ་འདུལ། ། ཞེས་པ་དང་། རང་གི་སེམས་ཉོན་མོངས་པ་དང་རྣམ་རྟོག་གི་དབང་དུ་སོང་བ་ཉིད་བསལ་བའི་ཐབས་གང་ཡིན་པ་དེ་ཉིད། བཅོམ་ལྡན་འདས་ཀྱིས་ཉམས་སུ་བླང་བའི་ཆོས་སུ་གསུངས་ཀྱི། ཐོས་པ་དང་བསམ་པ་དང་སྒོམ་པ་ཐམས་ཅད་ཀྱང་། ཉོན་མོངས་པའི་གྲོགས་དང་རྒྱུར་སོང་ན། སྐྱེས་བུ་ཁོ་རང་གི་བསམ་པ་ལ་ལྟོས་ནས་ཆོས་སུ་མ་སོང་བས། བྱས་པ་དོན་མེད་དུ་སོང་སྟེ། སྦྲུལ་ལ་འོ་མ་བླུད་པ་ནི། ། དུག་འཕེལ་འགྱུར་བ་ཁོ་ནར་ཟད། ། ཅེས་པ་དང་། ཆོས་ཀྱི་སྐུ་ཐོབ་པར་བྱེད་པའི་རྒྱུ་མཐུན་པར་བྱེད་པ་ཡིན་པས། ཀཱ་རི་ཀ་ནས་དཔལ་གསང་བ་འདུས་པའི་བར་གྱི་གསུང་རབ་ལ་མོས་གུས་བྱས་ན་ཆོས་ཀྱི་སྐུ་དང་མཇལ་བ་ལ་ཚེགས་མེད། སངས་རྒྱས་ཀྱི་ཐུགས་རྗེ་ཡི་གེའི་རྣམ་པར་གདུལ་བྱ་རྣམས་ལ་སྣང་བས། ཚིག་བཞི་པའི་ཚིགས་སུ་བཅད་པ་གཅིག་ལའང་། གདུལ་བྱ་ཐ་དད་པ་གོ་བ་ཐ་དད་པར་ཤར་ནས་འོང་བས་སོ། ། དེའང་སངས་རྒྱས་ཐོབ་པར་བྱེད་པ་སྡོམ་པ་གསུམ་དང་ལྡན་དགོས་ཏེ། ཉན་ཐོས་ཀྱི་སྡོམ་པ་དང་མི་ལྡན་ན་གཞན་ལ་གནོད་པ་བྱེད་ཅིང་ཀུན་ད་ཉམས་ནས་འགྲོ། དེའང་བྱང་ཆུབ་ཀྱི་སེམས་ལ་གནོད། བྱང་ཆུབ་སེམས་དཔའི་སྡོམ་པ་དང་མི་ལྡན། གཞན་དོན་བྱེད་པའི་མཐུ་ཆུང་བས་སངས་རྒྱས་ཐོབ་པའི་དུས་མེད། རིག་པ་འཛིན་པའི་སྡོམ་པ་དང་མི་ལྡན་ན། མཚན་མ་དང་དངོས་པོས་ཟིལ་གྱིས་ནོན་ཅིང་རང་སེམས་མི་ཤེས་པས་ཆོས་སྐུ་ཐོབ་པ་ལ་རྒྱབ་ཀྱིས་ཕྱཽགས། སྡོམ་པ་གསུམ་དང་ལྡན་ཞིང་དབེན་པའི་གནས་སུ་འབོལ་བའི་སྟན་བཏིང་། མཐུན་པའི་གྲོགས་དང་འགྲོགས་ཏེ། ཇོ་བོ་དཀོན་མཆོག་གསུམ་ལ་ཡིད་ཆེས་པའི་སྒོ་ནས་མཆོད་པ་རྒྱ་ཆེན་པོ་བྱ་ཞིང་། ཡང་དག་པ་དགེ་བའི་བཤེས་གཉེན་གྱི་གདམས་ངག་རིན་པོ་ཆེ་ལ། སྒྲུབ་པ་གཡོས་ལེགས་པའི་ཁ་ཟས་ཟ་བ་བཞིན་དུ་བྱས་ན། བྱང་ཆུབ་སེམས་དཔའ་རྟག་ཏུ་ངུ་བཞིན་དུ་འབྲས་བུ་འབྱིན་པར་ཚེགས་མེད། ཡང་གཉིས་པར་ན་གང་ཟག་ལ་སྐུར་བ་མི་གདབ་སྟེ། བྱང་ཆུབ་སེམས་དཔའ་གང་ཡིན་ཆ་མེད་པས། གཏན་སྡུག་གི་གནས་སུ་འགྲོ་བ་ལ་ཚེགས་མེད་ཅིང་རང་གིས་རང་མགོ་བསྐོར་བའི་བསླུས་འདེབས་པ་ལ་ཚེགས་མེད། ཐེག་པ་ཆུང་ངུའི་དབང་དུ་བྱས་ན། དགེ་སྦྱོང་དུ་བྱེད་པའི་ཆོས་བཞི་དང་བྲལ། བྱང་ཆུབ་སེམས་དཔའི་དབང་དུ་བྱས་ན། བདག་བསྟོད་གཞན་ལ་སྨོད་པའི་རྩ་ལྟུང་འོང་། བྱང་ཆུབ་སེམས་དཔས་ལུས་ལ་མི་འཇོག་སེམས་ལ་འཇོགམངོན་ཤེས་མེད་པ་རྣམས་ཀྱིས་སེམས་ཀྱི་སྤུ་རིས་རྟོགས་པ་དཀའ། བྱང་ཆུབ་སེམས་དཔའ་ཡིན་ན་བསྐལ་པ་སྟོང་དུ་བསགས་པའི་དགེ་བ་འཛད་པར་འགྲོ་དོགས་ཡོད། རང་གི་སེམས་ལ་ཅི་ཡོད་ཀྱི་བླ་མ་དང་གྲོགས་ཚངས་པ་མཚུངས་པར་སྤྱོད་པ་དང་། སེམས་ཅན་གཞན་ལ་དཔག་ཤི་བྱས་ན། དང་པོ་འགྲོགས་མི་བདེ། བར་དུ་སེམས་མི་མཐུན། མཐའ་མ་ལུས་ངག་ཏུ་ཐོན་ནས་ངན་སོང་གི་རྒྱུ་བྱེད། སྤྱིར་གཞན་གྱི་བྱ་སྤྱོད་ལ་ཡིད་གཉིས་དང་ཐེ་ཚོམ་དུ་བྱེད། ལོག་པ་བྱེད་ངེས་སུ་མི་བསམ། བྲམ་ཟེ་མོ་དང་ནེའུ་ལེ་མོ། ། བསམ་པ་མི་མཐུན་དེ་བཞིན་ནོ། ། གང་དང་གང་མཐོང་བ་ཐམས་ཅད་ཀྱང་ཡི་དམ་དང་བླ་མར་བྱས་ན། ཚེ་འདི་ལ་མི་མཐུན་པའི་རྐྱེན་ཞི་ཞིང་། བར་མ་དོར་སངས་རྒྱས་དང་མཇལ། ཕྱི་མར་སངས་རྒྱས་ཀྱི་ཞིང་ཁམས་སུ་སྐྱེ། སྤྱིར་སེམས་ཅན་གཞན་གྱི་འཁྲུལ་པ་ལ་མི་བརྟགརང་གི་ཉེས་སྐྱོན་དུ་བསམ། ཆུ་ལ་ལྷས་བདུད་རྩིར་མཐོང་བ་ལ་སོགས་པ་བཞིན་ནོ། ། ཆོས་བྱེད་ཟེར་ནས་ཀྱང་། ནམ་མཁའི་མཐས་གཏུགས་པའི་སེམས་ཅན་ཐམས་ཅད་ཀྱི་སྡུག་བསྔལ་མགོ་ལ་ཐོད་བཞིན་དུ་ཁུར་ན་གཟོད། བྱང་ཆུབ་སེམས་དཔའ་ཡིན་གྱིས། སེམས་ཅན་འདི་རྣམས་ནི་ངན། འདི་རྣམས་ནི་བཟང་ཞེས་མཐོ་དམན་དུ་བྱེད་ན་ཁྲ་དང་སྤྱང་ཀིའི་རྗེས་དང་འདྲ་སྟེ། དེ་ཚོད་ཙམ་ཞིག་བྱི་བོ་དབྱུག་ཐོགས་ལའང་ཡོད། བླ་མ་དམ་པ་མན་ཆད། འཇག་མིག་གི་སྲིན་བུ་ཡན་ཆད་ཀྱི་སྐྱོན་མ་བསྒོམ་ཤིང་ཡོན་ཏན་བསམས་ན། དུས་གསུམ་གྱི་དེ་བཞིན་གཤེགས་པ་རྣམས་ཀྱི་ཡོན་ཏན་བུམ་པ་གང་བྱོའི་ཚུལ་དུ་འོང་བ་ལ་ཚེགས་མེད། གཤའ་མར་བྱང་ཆུབ་ཀྱི་སེམས་བསྒོམ་ནས། གནས་སྐབས་དང་མཐར་ཐུག་གི་འབྲས་བུ་ཐམས་ཅད་བདག་ཉིད་གཅིག་པུས་བྱ་དགོས་པ་ལ། མཐོ་སྟེ་མཐོ་ན་བླ་མའི་ཡོན་ཏན་ལ་ཕྲག་དོགདམའ་སྟེ་དམའ་ན་ཐ་མལ་གྱི་ཕུན་སུམ་ཚོགས་པ་སེམས་ཁོང་ནས་འཁྲུགས་པར་གྲོགས་པོ་རྣམས་ཀྱི་སྤྱོད་པ་ལ་མ་ལེགས་པར་བལྟ་ན། བྱང་ཆུབ་སེམས་དཔའ་དང་འགལ། གཞན་གྱི་ཉེས་སྐྱོན་དུ་མ་བརྗོད་ཅིང་། སྙིང་ནས་སྨད་ན་སེམས་ཅན་གྱི་དོན་མི་འགྲུབ། དགེ་བ་བྱས་ཀྱང་འབྲས་བུ་ལྷ་མ་ཡིན་དུ་སྐྱེ། ང་རྒྱལ་གྱི་སྟོབས་ཀྱིས་རང་གི་ཡོན་ཏན་ལ་རློམ་ན་རང་གི་བླ་མ་དམ་པ་མི་འདུད་ཅིང་གདམས་ངག་དང་མི་ཕྲད། བར་དུ་ལམ་ཉམས་སུ་བླངས་ཀྱང་ཏིང་འཛིན་རྒྱུད་ལ་མི་སྐྱེ། ཕུབ་མ་བརྡུངས་པ་དང་འདྲ། བརྩོན་འགྲུས་ཀྱི་སྟོབས་ཀྱིས་ཉམས་ཡལ་ཡུལ་བྱུང་ཡང་སྲིན་བུའི་ཁ་ཆུས་འཐུམས་པ་བཞིན་དུ་ཁམས་གསུམ་འཁོར་བ་ལས་མི་འདའོ། ། བསོད་ནམས་བསགས་པའི་སྟོབས་ཀྱིས། འཇིག་རྟེན་ལས་འདས་པའི་ལམ་རྒྱུད་ལ་སྐྱེས་ཀྱང་། རང་སངས་རྒྱས་ལས་འདའ་མི་སྲིད། དེ་སྐད་དུ་ཡང་། ང་རྒྱལ་གྱིས་ནི་ཡོན་ཏན་བར་ཆད་ལམ་མཆོག་ཡོན་ཏན་སྐྱེ་མི་སྲིད། ། ཡོན་ཏན་རྒྱ་མཚོ་ང་རྒྱལ་སྒང་བུར་ཆགས་པ་མེད། ། ཅེས་པ་དང་། ང་རྒྱལ་བྲལ་བས་བདེན་པ་མཐོང་བར་འགྱུར། ། ཞེས་གསུངས་སོ། ། གསུམ་པ་ཉོན་མོངས་པ་ཙམ་ལ་སྐྱོན་དུ་མ་བལྟས་ན། མངོན་མཐོ་དང་ངེས་ལེགས་ཐོབ་པའི་ཐབས་མེད། ཏིང་ངེ་འཛིན་རྒྱུད་ལ་མི་སྐྱེ། སྐྱེས་ཀྱང་ཁ་ཟས་དུག་དང་བཅས་པ་དང་འདྲ་སྟེ། མཚན་བརྗོད་ལས། ཉོན་མོངས་པས་ནི་སེམས་དཀྲུགས་ཤིང་། ། མི་ཤེས་འདམ་དུ་བྱིང་བ་ཡི། ། ཞེས་པས་མངོན་ནོ། ། ཡང་ཉོན་མོངས་པ་དང་བཅས་པའི་སེམས་ཀྱི་ཏིང་ངེ་འཛིན་བསྒོམ་ན་ཆུ་རྙོག་མ་དང་བཅས་པ་ལ་གཟུགས་བརྙན་མི་གསལ་བ་བཞིན་དུ། ཏིང་ངེ་འཛིན་བཟང་པོ་ཡོད་ཀྱང་སྤྲུལ་པའི་ཞལ་མི་མཐོང་། ཚོགས་ལམ་ཆེན་མོ་བགྲོད་མི་ནུས། དད་པ་མ་བརྟན་ན་ཉམས་ལ་སྒང་གཤོང་འོང་ཞིང་དབང་པོ་ལྔ་རྒྱུད་ལ་མི་སྐྱེ། དེ་མ་སྐྱེས་ན་དོན་དམ་པའི་བདེན་པ་ལ་ངེས་ཤེས་དང་བཅས་པའི་ཏིང་ངེ་འཛིན་འོང་དུ་མི་འདོད། ཆོས་ཉིད་ལ་ངེས་པ་ཁྱད་པར་ཅན་གྱི་ཏིང་ངེ་འཛིན་མ་སྐྱེས་ན། ས་ལམ་རྒྱུད་ལ་མི་སྐྱེ། དེ་མ་སྐྱེས་ན་ཇི་ལྟ་བ་དང་ཇི་སྙེད་པ་མཁྱེན་པའི་ཡེ་ཤེས་འབྲས་བུ་སྐུ་གསུམ་ཐོབ་པ་ལ་གེགས་བྱེད། ཆོས་ཐམས་ཅད་རིམ་གྱིས་སྐྱེས་ན་བྲམ་ཟེ་ཆེན་པོ་ས་ར་ཧས་ཚིག་གཅིག་བསྒོམ་པས་ཐུན་ཅིག་གིས་སངས་རྒྱས་པ་དང་། འཕགས་པ་ཀླུ་སྒྲུབ་ཀྱིས་ཐུན་གཅིག་མཉན་ནས་ཐུན་གཅིག་བསྒོམ་པས་མཐོང་ལམ་ཐོབ་པ་དང་། རྗེ་བི་རུ་པ་དང་། དཔལ་ཏོག་ཙེ་པ་ལ་སོགས་པས། དབང་བཞི་ནུབ་གཅིག་ལ་བསྐུར་བས་དེ་ཉིད་ཀྱི་དུས་སུ་མཆོག་གི་དངོས་གྲུབ་མཐར་ཐུག་ཐོབ་པ་ལ་སོགས་པ་ཇི་ལྟར་ཡིན་སྙམ་ན། དེའང་སྔ་མ་ཚོགས་བསགས་ཤིང་། བླ་མ་ལ་སངས་རྒྱས་ཀྱི་འདུ་ཤེས་རྒྱུན་མ་འཆད་པ་ལས་བྱུང་གིས། བླ་མས་བསྟན་པའི་གདམས་ངག་དང་བླ་མ་ལ་ཐེ་ཚོམ་དང་ཡིད་གཉིས་སྐྱེས་ན་འབྲས་བུ་ཐོབ་པའི་ཐབས་མེད་དེ། མཻ་ཏྲི་ཆེ་ཆུང་གིས་ཡིད་གཉིས་དང་ཐེ་ཚོམ་སྐྱེས་པས་ཚེ་འདི་ལ་མཆོག་གི་དངོས་གྲུབ་ཐོབ་པའི་གེགས་སུ་གྱུར། ཐེ་ཚོམ་མེད་པར་ཅི་གསུང་དང་ཅི་མཛད་ཐམས་ཅད་སངས་རྒྱས་ཀྱི་མཛད་སྤྱོད་དུ་གོ་བས། དཔལ་ནཱ་རོ་པ་བཞིན་དུ་མཆོག་ཐུན་མོང་གི་དངོས་གྲུབ་ལ་ཚེགས་མེད། ལར་རྣམ་པ་ཐམས་ཅད་མཁྱེན་པ་ཐོབ་པར་བྱེད་པ་ལ། བླ་མ་གནད་ཆེ། གསང་སྔགས་ཀྱི་ལམ་བླ་མ་དང་ཕོ་ཉ་ཡིན། རང་ཉིད་ཀྱིས་བསྙེན་བཀུར་རམ་གྲགས་སྙན་བག་ཙམ་ལ་ལྟོས་ནས་བླ་མའི་སྐུ་གསུང་ཐུགས་ལ་སངས་རྒྱས་ཀྱི་སྐུ་གསུང་ཐུགས་སུ་མ་བྱས་ནས། ཉེས་སྐྱོན་བརྗོད་ནས་ལྟུང་བ་རྫོགས་ན་ཐོན་པའི་ཐབས་མེད། ཉེས་བྱས་ལ་སོགས་པ་བྱུང་ནས་མ་བཤགས་ན་ལྟུང་བ་རང་འགྲོ། བཤགས་པ་བྱས་ནས་མོས་གུས་མཐོ་དམན་ཙམ་བྱུང་ན་བླ་མ་དང་འཕྲད་པའི་དུས་མེད། འོ་ན་ངེད་སོ་སོའི་སྐྱེ་བོ་ལ་ཉེས་པ་བྱུང་ན་བླ་མ་ལ་མི་བསྟེན་ནམ་ཞེ་ན། བསྟེན་དགོས་ཏེ་སྐྱེས་བུ་དམ་པ་ནི་གཉིས་ཏེ། དང་པོ་ཉེས་པ་མ་བྱུང་བ། གཉིས་པ་བྱུང་བ་ཕྱིར་བཅོས་པའོ། ། ཐེག་པ་ཆེན་པོ་སྡོམ་པའི་བསླབ་བྱ་ཐམས་ཅད་རིན་པོ་ཆེའི་སྣོད་ཞོམ་པ་དང་འདྲ་སྟེ། ལེགས་པར་བཅོས་ན་སྔར་བས་ཀྱང་བཟང་བར་འོང་སྟེ། རྒྱལ་པོ་དཔའ་སྦྱིན་བཞིན་ནོ། ། བླ་མ་ལ་བསྟེན་པའི་ཚུལ་ཇི་ལྟར་ཞེ་ན། ཧ་ཅང་ཉེ་མིན་རིང་བ་མིན། ། རྟག་ཏུ་འབྲལ་བར་མི་བྱའོ། ། སྐུ་གསུང་ཐུགས་ཀྱི་རང་བཞིན་ལ། ། སངས་རྒྱས་སྐུ་གསུམ་བལྟ་བར་བྱ། ། བལྟས་པས་སྐུ་གསུམ་ཐོབ་པར་འགྱུར། ། དེ་ལྟར་ཆོས་དང་སེམས་ཅན་དང་བླ་མ་ལ་མོས་གུས་གཞུང་ནས་གྲགས་པ་བཞིན་དུ་གནས་གར་བྱ་ཞེ་ན། ལས་དང་པོ་པའི་གནས་ནི་ཉིན་པར་སྐྱེ་བོའི་རྒྱུ་འགྲུལ་གྱིས་དབེན་པ། མཚན་མོ་སྒྲས་ཀླག་ཅོར་ཆུང་བར་བསམ་གཏན་ལ་མཉམ་པར་བཞག་པར་བྱ་སྟེ། ཡེངས་པ་མེད་པའི་བརྩོན་འགྲུས་ཀྱིས་སངས་རྒྱས་ཀྱི་གསུང་རབ་ཀྱི་དོན་ཐུན་གཅིག་གི་ནང་དུ་ཚང་བར་བསྒོམ་ལ། སྐྱོ་བ་མེད་པའི་ཡིད་ཀྱིས། ། མཐོ་དམན་མེད་པའི་སེམས་ལ། ། བདེ་སྡུག་སྤངས་པའི་དྲན་པ། ། ཞེན་པ་མེད་པའི་སྒྲོན་མེས། ། སྐུ་གསུམ་རང་ཆས་ཀྱི་ཞལ་ངོ་། ། ཤེས་རབ་དབང་པོའི་སྤྱན་གྱིས། ། སྤྲིན་དང་བྲལ་བའི་སེམས་ལ། ། རེ་དོགས་མེད་པའི་ཡིད་དེ། ། འདོད་པའི་རླུང་གིས་མ་བསྐྱོད། ། བཞག་རྒྱུ་མེད་པར་བཞག་ཅིང་། ། བལྟ་རྒྱུ་མེད་པར་བལྟས་ལ། ། ལྷོད་ཀྱིས་གློད་ལ་མཛོ་རྨེད་བཞིན་དུ་བཞག། གསལ་ལ་དྭངས་པ་རྒྱ་མཚོ་བཞིན་དུ་བཞག། དྲོ་ལ་འབོལ་བ་དར་མདུད་བཞིན་དུ་དགྲོལ། ། གཉིས་མེད་ཐུག་ཕྲད་ཀྱི་རང་བཞིན་ལ། ། འདས་དང་མ་འོངས་ཀྱི་དྲན་པ་དག། གཉིས་འཛིན་གྱི་རྣམ་རྟོག་གིས་མི་བསླད་འཚལ། ། རེ་དོགས་ཀྱི་གཡང་སར་མི་མཆོང་འཚལ། ། འཁོར་གྱི་དྲོད་ལ་མི་ཤོར་འཚལ། ། འདོད་པའི་གདོས་ཐག་གིས་མི་བཅིང་འཚལ། ། ཁ་ཟས་ཀྱི་མཆིལ་པས་««ལྕགས་ཀྱུ་»»མི་བཟུང་འཚལ། ། རྨི་ལམ་ཐུན་ཅིག་མྱོང་བ་བཞིན། ། འཆི་བའི་དུས་སུ་ཡ་རེ་ང་། ། གདམས་ངག་རྒྱ་མཚོ་ཆེན་པོ་དེ། ། འདོད་པའི་དུག་གིས་མི་བསླད་འཚལ། ། ཉམས་མྱོང་སྐྱེ་བའི་དགོན་པ་དེ། ། འདུ་འཛིའི་སྦུར་མས་མི་དགང་འཚལ། ། ཚེ་ཐུང་ནད་མང་གི་དལ་འབྱོར་འདི། ། སོས་དལ་ལེ་ལོའི་དབང་མི་བཏང་། ། གཞན་ལ་བཟླས་པ་མ་ལགས་ཏེ། ། ཀུ་རེ་དཔག་ཤི་བགྱིས་པ་ལགས། ། ཐེག་པ་ཆེན་པོ་གསང་སྔགས་ཉམས་སུ་ལེན་པའི་དུས་སུ། སྤྱོད་པ་བཞི་དང་སྦྱོར་བ་གལ་ཆེ། ལས་དང་པོའི་དུས་སུ་རྒྱལ་བུ་གཞོན་ནུ་ལྟ་བུའི་སེམས་བཀོལ་བ་ལས་སུ་རུང་བའི་འགོ་བཙུགས་པ་ནས་གསང་སྔགས་ཀྱི་སྤྱོད་པ་གལ་ཆེ། ཐབས་གང་ལྟར་བྱས་ཀྱང་གཏིང་བོགས་མ་ཐོན་ན་རིག་པ་བརྟུལ་ཞུགས་ཀྱི་སྤྱོད་པ་གལ་ཆེ། བོགས་ཐོན་ནས་བདེ་བ་རྒྱུན་མི་བསྲིང་བར་ཤིན་ཏུ་སྤྲོས་མེད་ཀྱི་སྤྱོད་པ་ཞེས་སམ། སྨྱོན་པའི་བརྟུལ་ཞུགས་ཀྱི་ཞེས་སམ། ཤིང་ལོ་རླུང་གིས་ཁྱེར་བ་ལྟར་རེ་དོགས་དང་ཉམས་ང་ཐམས་ཅད་དང་བྲལ་བ་སྤངས་ཐོབ་དང་བཟང་ངན་ཐམས་ཅད་དང་བྲལ་བ་ཞི་བ་ལྷ་ལྟ་བུར་བྱའོ། ། མཚན་བརྗོད་ལས། ཕྱག་རྒྱ་བཞི་ཡི་དོན་སྟོན་པ། ། ཞེས་པ་དང་། མི་མཐུན་པ་མ་ཡིན་ནམ་ཞེ་ན། ལས་ཀྱི་ཕྱག་རྒྱ་ནི་ཉན་ཐོས་ལྟར་ན། ལུས་ངག་ཡིད་གསུམ་ཆོས་རྟགས་ཀྱི་ཕྱག་རྒྱ་བཞི་དང་མི་འགལ་བ། བྱང་ཆུབ་སེམས་དཔའ་ལྟར་ན། ལུས་ངག་ཡིད་གསུམ་ཕ་རོལ་ཏུ་ཕྱིན་པ་དྲུག་དང་མི་འགལ་བ། གསང་སྔགས་ལྟར་ན་ཕོ་ཉ་དང་མི་འགལ་བའོ། ། ད་ཆོས་ཀྱི་ཕྱག་རྒྱ་ནི་ཉན་ཐོས་ལྟར་ན་གང་ཟག་གི་བདག་མེད་དང་མི་འབྲལ་བ། བྱང་ཆུབ་སེམས་དཔའ་ལྟར་ན་སྒྱུ་མ་སྤྲོས་བྲལ་དང་མི་འབྲལ་བ། གསང་སྔགས་ལྟར་ན་རླུང་སེམས་ཁ་སྦྱོར་དང་མི་འབྲལ་བའོ། ། ཡེ་ཤེས་ཀྱི་ཕྱག་རྒྱ་ནི་ཉན་ཐོས་ལྟར་ན་ཉོན་མོངས་པ་དང་ལྡན་མ་མྱོང་། རང་བཞིན་རྣམ་དག་གི་ངོས་ནས་བཞགབྱང་ཆུབ་སེམས་དཔའ་ལྟར་ན་རང་དོན་དང་ལྡན་མ་མྱོང་བའོ། ། གསང་སྔགས་ལྟར་ན་རང་འོད་ཀྱི་རིག་མ་དང་བཅས་པ་ཉིད་དོ། ། ཕྱག་རྒྱ་ཆེན་པོ་ནི། ཉན་ཐོས་ལྟར་ན། མར་མེ་ཤི་བར་གྱུར་པ་ལྟར། ། རང་གི་སེམས་ནི་རྣམ་པར་ཐར། ། ཞེས་པས་བསྟན། མཚོ་ལས་འཁྱགས་པ་ཞུ་བའམ། ནམ་མཁའ་ལ་སྤྲིན་དེངས་པ་ལྟར་གྱུར་པ་ནི་ཕྱག་རྒྱ་ཆེན་པོའོ། ། བྱང་ཆུབ་སེམས་དཔའ་ལྟར་ན། སྙིང་རྗེ་དང་སྟོང་པ་རོ་མཉམ་པའོ། ། གསང་སྔགས་ལྟར་ན་གྲུབ་མཐའ་དེ་དག་ཐམས་ཅད་འཁོར་བ་དང་མྱ་ངན་ལས་འདས་པའི་ཆོས་ཐམས་ཅད་དང་། འཛིན་པ་དང་། སྤང་བྱ་དང་། གཉེན་པོ་ལ་སོགས་པ